作者:齊己
標題:渚宮莫問詩一十五首
內容:莫問疏人事，王侯已任伊。不妨隨野性，還似在山時。靜入無聲樂，狂拋正律詩。自為仍自愛，清淨裡尋思。莫問伊嵇懶，流年已付他。話通時事少，詩著野題多。夢外春桃李，心中舊薜蘿。浮生此不悟，剃發竟如何。莫問休行腳，南方已遍尋。了應須自了，心不是他心。赤水珠何覓，寒山偈莫吟。誰同論此理，杜口少知音。莫問孱愚格，天應只與閑。合居長樹下，那稱眾人間。跡絕為真隱，機忘是大還。終當學支遁，買取個青山。莫問無求意，浮雲喻可知。滿盈如不戒，倚伏更何疑。樂矣賢顏子，窮乎聖仲尼。已過知命歲，休把執行推。莫問閑行趣，春風野水涯。千門無謝女，兩岸有楊花。好鶴曾為客，真龍或作蛇。躊躕自回首，日腳背樓斜。莫問真訊息，中心只自知。清風含笑詠，明月混希夷。壞衲涼天擁，玄文靜夜披。善哉溫伯子，言望至公知。莫問休持缽，從貧乞已疏。侯門叨月俸，齋食剩年儲。簪履三千外，形骸六十餘。舊峰呵練若，松徑接匡廬。莫問依劉跡，金臺又度秋。威儀非上客，譚笑愧諸侯。禮許無拘檢，詩推異輩流。東林未歸得，搖落楚江頭。莫問無機性，甘名百鈍人。一床鋪冷落，長日臥精神。分已疏知舊，詩還得意新。多才碧雲客，時或此相親。莫問關門意，從來寡往還。道應歸淡泊，身合在空閒。四面苔圍綠，孤窗雨灑斑。夢尋何處去，秋色水邊山。莫問□□□，□□逐性情。人間高此道，禪外剩他名。夏□松邊坐，秋光水畔行。更無時忌諱，容易得題成。莫問多山興，晴樓獨憑時。六年滄海寺，一別白蓮池。句早逢名匠，禪曾見祖師。冥搜與真性，清外認揚眉。莫問衰殘質，流光速可悲。寸心修未了，長命欲何為。坐臥身多倦，經行骨漸疲。分明說此苦，珍重竺幹師。莫問野騰騰，勞形已不能。殷勤無上士，珍重有名僧。坐覺心心默，行思步步冰。終歸石房裡，一點夜深燈。